अपनी पिछली चिट्‌ठी च असें इस गल्लै दी चर्चा कीती ही जे धरत मता चिर इन्नी गर्म रेई जे उस दे उप्पर कोई जीव जैन्त नई हा रेई सकदा। धरती उप्पर जीवन कदूं शुरू होआ ते सारें कोला पहले कुन केड़े जीव पैदा होए ? ए प्रश्न जिन्ना दिलचस्प ऐ उन्ना गै न्हाड़ा उत्तर देना कठन ऐ। पहले असें इस बारै बचार करना ऐ जे जीवन के चीज ऐ ? तू शायद आखगी जे मानुयें ते पशुयें दा गै जीवन होंदा ऐ। पर ए बूटे, बेल्लां, घा झाड़ियां, फुल्ल ते सब्जिएं दे बारै च तेरा के बचार ऐ ?जकीनी तौरै पर उन्दे च बी जीवन ऐ। ए सब बी जन्म लैन्दे न, खन्दे पीन्दे न, हवाऊ च साह लैंदे न ते फी मरी जंदे न। इक बूटे ते पशु च फर्क इन्ना गै जे बूटा टुरी फिरी नईं सकदा। तुई चेता होग जे में तुगी लन्दन च (Kew) क्यू दे बागें च कि बनस्पति दस्से हे। आरचिड्स(Orchids) चे पिचर(Pitcher) नां दे ओ पौंदे सच्चें मुच्चें मक्खिएं गी खंदे न। सपकंजू आला लेखा किश ऐसे जीव बी हैन जड़ें समुद्र-तलै च रौंहदे न ते इड्डर-उड्डर नईं चलदे फिरदे। कईं बारी कुसै वस्तु बारै ए आखना कठन होई जंदा ऐ जै ओ कोई जीव ऐ जां वनस्पति। जदू तू वनस्पति-विज्ञान जेदे च पौंदे बारै ज्ञान होंदा ऐ, ते जीव-विज्ञान (Zoology) जिस च जीबें बारैं दसदे न, पढ़गी तां तुई जनेइयें कइयें चबात चीजें दा पता लग्गग जड़ियां नां भलेआं पशु न ते नां गैं पौंदे।